Subcellarius debet habere omnem curam et sollicitudinem de coquina; debet etiam esse sollicitus ut pulmentum fratrum congrue condiatur. Sed ut hoc possit melius adimplere, habet sub se famulos in hoc officio expertos qui debent fratrum cibaria præparare et etiam custodire coquinæ utensilia et lavare. Qui subcellarius debet cum servitoribus reficere et ad mensam principalem in sinistra parte sedere. § Præterea sciendum est quod hebdomadarii coquinæ notantur in sabbato in tabula scilicet sacerdos magnæ missæ, diaconus, subdiaconus et unus famulorum; et ii debent servire in refectorio hebdomada sequenti. Ipsi autem servitores hanc diligentiam debent habere ne scutellas ita basse portent ut intus valeant anhelare, et ne fundus sordidus sit prævideant, et ne digitis intus intingant caveant. Debent autem deferre coquinam hoc ordine. In omnibus festis duodecim lectionum et in omni tertia, quinta feria et sabbato, si generale cum coquina propinatur, incipiunt a novissimo, et tunc ministrant per ordinem; ad ultimum vero sacerdos portat ad mensam principalem; deposita vero scutella vadit ad nectam et inclinans petit licentiam cum signo a præsidente pulsaturus scillam; quo annuente iterum inclinat, et ad scillam veniens finem alicujus versus lectionis expectat, et tamdiu sonat (65) ut singuli deglutire possint quod in ore habuerint et sint expediti ad respondendum benedictioni; data benedictione, facit ante et retro ubi prius inclinavit. Aliis autem diebus non pulsatur generale, nisi fiat convivium, et tunc incipiunt servire a mensa principali. Die dominica post matutinum dicto Benedicamus, ipsi ad gradum presbyterii accedentes dicunt ter hunc versum Benedictus es Domine Deus qui adjuvisti me, et conventus repetit eumdem; sacerdos vero dicit Salvos fac servos tuos cum versu et collecta; hoc facto subsequuntur alii hebdomadarii dicentes eodem modo Deus in adjutorium meum. Omne generale a novissimo incipit administrari, pitantia vero a primo.